Συντεταγμένες: 51°29′27″N 0°07′38″W﻿ / ﻿51.490833°N 0.127222°W﻿ / 51.490833; -0.127222

Η **Τέιτ Μπρίταιν** (*Tate Britain* – *Βρετανική Τέιτ*) είναι μουσείο τέχνης στην περιοχή Μίλμπανκ του κεντρικού Λονδίνου, και μέρος του οργανισμού Τέιτ. Γνωστή αρχικά ως *Εθνική Πινακοθήκη της Βρετανικής Τέχνης* από την ίδρυσή της το 1897 μέχρι το 1932 και ως *Πινακοθήκη Τέιτ* (*Tate Gallery*) από το 1932 μέχρι το 2000, αποτελεί μονάδα του δικτύου πινακοθηκών Τέιτ στην Αγγλία, που περιλαμβάνει πλέον την Πινακοθήκη Σύγχρονης Τέχνης Τέιτ (*Tate Modern* - στο Λονδίνο), την Τέιτ Λίβερπουλ και την Τέιτ Σαιντ Άιβς (Tate St Ives). Η Τέιτ Μπρίταιν αποτελεί το παλαιότερο και πρωταρχικό μουσείο του δικτύου μουσείων Τέιτ. Στεγάζει μια σημαντική συλλογή της τέχνης του Ηνωμένου Βασιλείου από την εποχή των Τυδώρ και διαθέτει την μεγαλύτερη συλλογή έργων του Τζόζεφ Μάλλορντ Ουίλλιαμ Τέρνερ, ο οποίος κληροδότησε όλα του τα έργα συλλογή στο κράτος. Πρόκειται για ένα από τα μεγαλύτερα μουσεία της χώρας και θεωρείται η επιτομή της βρετανικής τέχνης.

Ιστορία
-------

Η πινακοθήκη στεγάζεται σε κτήριο που χτίστηκε το 1897, επί της τοποθεσίας όπου παλαιότερα βρίσκονταν η φυλακή του Μίλιμπανκ η οποία κατεδαφίστηκε το 1890. Η κατασκευή του κτηρίου της πινακοθήκης χρηματοδοτήθηκε από τον έμπορο ζάχαρης Χένρι Τέιτ. Ξεκίνησε να κτίζεται το 1893 και τα εγκαίνιά του έγιναν στις 21 Ιουλίου 1897 ως *Εθνική Πινακοθήκη Βρετανικής Τέχνης*, ήταν γνωστό όμως ως Πινακοθήκη Τέιτ. Κατά τη διάρκεια της ύπαρξής της, η πινακοθήκη υπέστη καταστροφές από πλημμύρες του Τάμεση και από βομβαρδισμούς κατά τον Β΄ Παγκόσμιο Πόλεμο. Η Πινακοθήκη Τέιτ φιλοξενούσε έργα παλαιών και σύγχρονων καλλιτεχνών μέχρι το 2000, όταν και δημιουργήθηκε η Πινακοθήκη Σύχρονης Τέχνης Τέιτ.

Φθορές του κτηρίου από θραύσματα βομβαρδισμού κατά τον Β´ Παγκόσμιο Πόλεμο
To 1928 η πινακοθήκη πλημμύρισε μετά από υπερχείλιση του Τάμεση και την κατάρρευση των φραγμάτων που ακολούθησε, και προκλήθηκαν σημαντικές φθορές σε πολλά έργα τέχνης.

Εκτεταμένες φθορές στο κτήριο σημειώθηκαν κατά τον συνεχόμενο βομβαρδισμό του Λονδίνου από την γερμανική αεροπορία στον Β´ Παγκόσμιο Πόλεμο, ωστόσο τα περισσότερα έργα τέχνης είχαν μεταφερθεί σε ασφαλείς τοποθεσίες, ενώ για έναν μεγάλου μεγέθους πίνακα (*Resurrection*) του Στάνλεϋ Σπένσερ ο οποίος δεν ήταν δυνατό να μετακινηθεί, χτίστηκε ένας τοίχος από τούβλα μπροστά του ώστε να προστατευτεί.

Το 1970, το κτήριο κρίθηκε ως διατηρητέο (*Grade II\**) κατά το βρετανικό σύστημα αξιολόγησης.

Το 2012, κατέστη δυνατό να συγκεντρωθεί το ποσό των 45 εκατομμυρίων λιρών για την διενέργεια μεγάλης ανακαίνισης, εκ των οποίων το 1 εκατομμύριο προήλθε από δωρεές των μελών της πινακοθήκης, και 4.9 από τον βρετανικό οργανισμό τυχερών παιχνιδιών.Κατά την διάρκεια των εργασιών το μουσείο παρέμεινε ανοικτό, ενώ με την ολοκλήρωση τους το 2013 το κτήριο είχε συνολικά 9 νέες αίθουσες με ενισχυμένο ξύλινο δάπεδο ώστε να μπορούν να τοποθετηθούν αγάλματα, νέα είσοδο προς την πλευρά του Τάμεση και νέα σπειροειδή σκάλα στην κεντρική αίθουσα η οποία ενώνει τον 1ο με τον 2ο όροφο κάτω από τον γυάλινο τρούλο του κτηρίου.

Εγκαταστάσεις
-------------

Στο κτήριο υπάρχουν 3 εστιατόρια, ένα πολυτελείας, ένα το οποίο λειτουργεί επίσης ως καφετέρια, και ένα μόνο για τα μέλη στην αντίστοιχη αίθουσα του 2ου ορόφου. Στο κτήριο επίσης στεγάζονται η αίθουσα εκτυπώσεων και ζωγραφικής, καθώς και η βιβλιοθήκη και το αρχείο της Τέιτ τα οποία διαθέτουν το δικό τους αναγνωστήριο.

Υπάρχει απευθείας πλωτή σύνδεση μεταξύ της Τέιτ Μπρίταιν και του Τέιτ Μόντερν μέσω ταχύπλοου οχήματος επί του ποταμού Τάμεση, το οποίο αναχωρεί από την προβλήτα του Μίλιμπανκ μπροστά από το κτήριο της πινακοθήκης.

Στο πίσω μέρος του κτηρίου της πινακοθήκης, υπάρχουν τα κτήρια όπου στεγάζονται οι διοικητικές υπηρεσίες για όλο τον οργανισμό Τέιτ. Εκεί στεγάζεται και το καφεκοπτείο της πινακοθήκης όπου παράγεται καφές και κατόπιν διατίθεται προς πώληση.

* Φωταγώγηση της νότιας εισόδου κατά τη νύχταΦωταγώγηση της νότιας εισόδου κατά τη νύχτα
* Το κτήριο του καφεκοπτείουΤο κτήριο του καφεκοπτείου
* Επισκέπτες σε μια από τις αίθουσες πινάκωνΕπισκέπτες σε μια από τις αίθουσες πινάκων
* Ο γυάλινος θόλος της νότιας εισόδουΟ γυάλινος θόλος της νότιας εισόδου
* Χριστουγεννιάτικο δέντρο το οποίο κρέμεται από τον θόλο (2016)Χριστουγεννιάτικο δέντρο το οποίο κρέμεται από τον θόλο (2016)
* Όψη της αίθουσας υποδοχής της νότιας εισόδουΌψη της αίθουσας υποδοχής της νότιας εισόδου
* Επισήμανση του ύψους της στάθμης κατά την πλημμύρα του 1928Επισήμανση του ύψους της στάθμης κατά την πλημμύρα του 1928
* Κιονοστοιχία στην εσωτερική μεγάλη κεντρική αίθουσαΚιονοστοιχία στην εσωτερική μεγάλη κεντρική αίθουσα

Ενδεικτικά έργα
---------------

Κύριο λήμμα: Κατάλογος έργων της Τέιτ Μπρίταιν
### Βρετανική τέχνη έως το 1900

Ως η εθνική πινακοθήκη της Βρετανίας για έργα που χρονολογούνται από το 1500, η Τέιτ έχει την μεγαλύτερη συλλογή τέτοιου είδους διεθνώς.

| Καλλιτέχνης | Πρωτότυπος τίτλος | απόδοση / περιγραφή | Έτος | Φωτογραφία |
| --- | --- | --- | --- | --- |
| αγνώστου | *The Cholmondeley Ladies* | *Οι κυρίες της οικογένειας Τσολμοντέλυ* | 1600-10 |  |
| Τζωρτζ Στάμπς | *Haymakers* | *Το μάζεμα του σανού* | 1785 |  |
| Τόμας Γκαίνσμπορω | *Musidora* | *Μουσιδώρα* | 1780-88 |  |
| Τζων Κόνσταμπλ | *The Opening of Waterloo Bridge seen from Whitehall Stairs* | *Τα εγκαίνια της γέφυρας του Ουάτερλου* | 1832 |  |
| Τζων Μάρτιν | *The Great Day of His Wrath* | *Η μεγάλη μέρα της οργή Του* | 1851-53 |  |
| Λώρενς Άλμα-Τάντεμα | *A Favourite Custom* | *Μια αγαπημένη συνήθεια* | 1909 |  |

  

### Συλλογή Μπλέικ

| Πρωτότυπος τίτλος | Μετάφραση | Έτος | Φωτογραφία |
| --- | --- | --- | --- |
| *Isaac Newton* | *Ισαάκ Νεύτων* | 1795 |  |
| *Nebuchadnezzar* | *Ναβουχοδονόσωρ* | 1795 |  |
| *The Body of Abel Found by Adam and Eve* | *Το σώμα του Άβελ ανακαλύπτεται από τον Αδάμ και την Εύα* | 1825 |  |

  

### Συλλογή Τέρνερ

| Πρωτότυπος τίτλος | Μετάφραση | Έτος | Φωτογραφία |
| --- | --- | --- | --- |
| *Fishermen at Sea* | *Αλιείς στην θάλασσα* | 1796 |  |
| *The Fall of an Avalanche in the Grisons* | *Πτώση χιονοστοιβάδας στο Γκριζόν* | 1810 |  |
| *Snow Storm, Hannibal and his Army Crossing the Alps* | *Χιονοθύελλα. Ο Αννίβας διασχίζει τις Άλπεις* | 1812 |  |
| *The Decline of the Carthaginian Empire* | *Η παρακμή της καρχηδονιακής αυτοκρατορίας* | 1817 |  |
| *Death on a pale horse* | *Ο Θάνατος επί ωχρού αλόγου* | 1825 |  |
| *Agrippina Landing with the Ashes of Germanicus* | *Η Αγριππίνα αποβιβάζεται με την τέφρα του Γερμανικού* | 1839 |  |

### Προραφαηλίτες

| Καλλιτέχνης | Πρωτότυπος τίτλος | Μετάφραση | Έτος | Φωτογραφία |
| --- | --- | --- | --- | --- |
| Φορντ Μάντοξ Μπράουν | *Jesus Washing Peter’s Feet* | *Ο Χριστός πλένοντας τα πόδια του Πέτρου* | 1852-56 |  |
| Ντάντε Γκάμπριελ Ροσέτι | *Proserpine* | *Περσεφόνη* | 1874 |  |
| Τζων Έβερετ Μίλαι | *Ophelia* | *Οφηλία* | 1852 |  |
| Φρέντερικ Λέιτον | *The Bath of Psyche* | *Το λουτρό της Ψυχής* | 1890 |  |
| Έντουαρντ Μπερν - Τζόουνς | *The Golden Stairs* | *Τα χρυσά σκαλοπάτια* | 1880 |  |
| Τζον Γουίλιαμ Γουότερχαουζ | *The Lady of Shalott* | *Η κυρά του Σάλοτ* | 1888 |  |

### Σύγχρονη τέχνη

Μέρος της πινακοθήκης φιλοξενεί επίσης γενικά έργα σύγχρονης τέχνης, τα οποία ανανεώνονται συχνά και δεν αποτελούν μέρος της μόνιμης συλλογής.

Στην πινακοθήκη επίσης εκθέτονται οι καλλιτεχνικές συμμετοχές του βραβείου Τέρνερ.

Συγκοινωνίες
------------

| Συγκοινωνία | Σταθμός/Στάση | Γραμμή/Υπηρεσία | Απόσταση |
| --- | --- | --- | --- |
| Λεωφορείο London Buses | Τέιτ Μπρίταιν | 87 | 0 χλμ |
| Υπόγειος του Λονδίνου London Underground | Πίμλικο | Victoria line | 0,4 μίλια / 0,6 χλμ |
| Εθνικός Σιδηρόδρομος | Βόξολ | South West Trains | 0,5 μίλια / 0,8 χλμ |
| Υπηρεσίες ποταμού του Λονδίνου  | Προβλήτα του Μίλιμπανκ | Τέιτ | 0,2 μίλια / 0,3 χλμ |

Δείτε επίσης
------------

Πινακοθήκη Μοντέρνας Τέχνης Τέιτ

Παραπομπές
----------

1. ↑  «The day the Thames broke its banks, and flooded Tate Britain | Tate». *www.tate.org.uk*. Ανακτήθηκε στις 1 Δεκεμβρίου 2016.
2. ↑  «What happened to Tate's work in the war | Tate». *www.tate.org.uk*. Ανακτήθηκε στις 1 Δεκεμβρίου 2016.
3. ↑  «Tate Archive Showcase». *www3.tate.org.uk*. Αρχειοθετήθηκε από το πρωτότυπο στις 2 Αυγούστου 2012. Ανακτήθηκε στις 1 Δεκεμβρίου 2016.
4. ↑  «Archive Journeys: Tate History | The War, Evacuation | Tate». *www2.tate.org.uk*. Ανακτήθηκε στις 1 Δεκεμβρίου 2016.
5. ↑  England, Historic. «TATE GALLERY, City of Westminster - 1222913| Historic England». *www.historicengland.org.uk*. Ανακτήθηκε στις 1 Δεκεμβρίου 2016.
6. 1 2  Sulcas, Roslyn (18 November 2013). «Tate Britain Completes Renovation». *New York Times*.. Ανακτήθηκε στις 19 November 2013.
7. ↑  «Tate Britain hits £45m renovation target». BBC News. 17 May 2012.. Ανακτήθηκε στις 19 November 2013.
8. 1 2  Merrick, Jay (18 November 2013). «Tate Britain's redesign: It may not be cool but it’s restrained, and elegant, and it works». *The Independent*.. Ανακτήθηκε στις 19 November 2013.
9. ↑  «Prints and Drawings Rooms». Tate. Ανακτήθηκε στις 15 Αυγούστου 2010.
10. ↑  "Research services: library" Αρχειοθετήθηκε 2016-11-29 στο Wayback Machine. Tate online.
11. ↑  "Research services:archive" Αρχειοθετήθηκε 2016-11-29 στο Wayback Machine. Tate online.
12. ↑  "Research services: Hyman Kreitman Reading Rooms", Tate online.
13. ↑  «Millbank Pier web site». Millbankpier.co.uk. 22 Μαΐου 2003. Ανακτήθηκε στις 15 Αυγούστου 2010.
14. ↑  «Coffee by Tate | Tate». *www.tate.org.uk* (στα Αγγλικά). Ανακτήθηκε στις 26 Ιανουαρίου 2017.
15. ↑  «Walking directions to '''Tate Britain''' from '''Pimlico tube station'''». Maps.google.co.uk. 1 Ιανουαρίου 1970. Ανακτήθηκε στις 15 Αυγούστου 2010.
16. ↑  «Walking directions to '''Tate Britain''' from '''Vauxhall station'''». Maps.google.co.uk. Ανακτήθηκε στις 15 Αυγούστου 2010.
17. ↑  «Walking directions to '''Tate Britain''' from '''Millbank Millenium Pier'''». Maps.google.co.uk. Ανακτήθηκε στις 8 Απριλίου 2011.

Πηγές
-----

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Τέιτ Μπρίταιν** |

* Επίσημος ιστότοπος